CELEX: 62021CA0086
Language: sk
Date: 2022-04-28 00:00:00
Title: Vec C-86/21: Rozsudok Súdneho dvora (šiesta komora) z 28. apríla 2022 (návrh na začatie prejudiciálneho konania, ktorý podal Tribunal Superior de Justicia de Castilla y León – Španielsko) – Gerencia Regional de Salud de Castilla y León/Delia (Návrh na začatie prejudiciálneho konania – Voľný pohyb pracovníkov – Článok 45 ZFEÚ – Nariadenie (EÚ) č. 492/2011 – Článok 7 ods. 2 – Rovnosť zaobchádzania – Vnútroštátny systém uznávania kariérneho postupu zdravotníckych pracovníkov – Nezohľadnenie odbornej praxe získanej v rámci služieb zdravotnej starostlivosti iného členského štátu – Prekážka)

20.6.2022   
            
            
               SK
            
            
               Úradný vestník Európskej únie
            
            
               C 237/15
            
         
      Rozsudok Súdneho dvora (šiesta komora) z 28. apríla 2022 (návrh na začatie prejudiciálneho konania, ktorý podal Tribunal Superior de Justicia de Castilla y León – Španielsko) – Gerencia Regional de Salud de Castilla y León/Delia
      (Vec C-86/21) (1)
      
      (Návrh na začatie prejudiciálneho konania - Voľný pohyb pracovníkov - Článok 45 ZFEÚ - Nariadenie (EÚ) č. 492/2011 - Článok 7 ods. 2 - Rovnosť zaobchádzania - Vnútroštátny systém uznávania kariérneho postupu zdravotníckych pracovníkov - Nezohľadnenie odbornej praxe získanej v rámci služieb zdravotnej starostlivosti iného členského štátu - Prekážka)
      (2022/C 237/19)
      Jazyk konania: španielčina
      
         Vnútroštátny súd, ktorý podal návrh na začatie prejudiciálneho konania
      
      Tribunal Superior de Justicia de Castilla y León
      
         Účastníci konania pred vnútroštátnym súdom
      
      
         Žalobca: Gerencia Regional de Salud de Castilla y León
      
         Žalovaná: Delia
      
         Výrok rozsudku
      
      Článok 45 ZFEÚ a článok 7 nariadenia Európskeho parlamentu a Rady (EÚ) č. 492/2011 z 5. apríla 2011 o slobode pohybu pracovníkov v rámci Únie sa majú vykladať v tom zmysle, že im odporuje vnútroštátna právna úprava týkajúca sa uznávania kariérneho postupu v rámci služby zdravotnej starostlivosti členského štátu, ktorá bráni tomu, aby bola v rámci počtu odpracovaných rokov zohľadnená odborná prax, ktorú pracovník získal vo verejnej službe zdravotnej starostlivosti v inom členskom štáte, pokiaľ obmedzenie voľného pohybu pracovníkov obsiahnuté v tejto právnej úprave nespĺňa cieľ všeobecného záujmu, neumožňuje zabezpečenie dosiahnutia tohto cieľa a ide nad rámec toho, čo je nevyhnutné na jeho dosiahnutie.
      
         (1)  Ú. v. EÚ C 189, 17.5.2021.